**James Robert Leavelle** (uttales *luvell*) (1920–2019) var en amerikansk politietterforsker. Han var sentral i Dallas-politiets etterforskning etter attentatet mot John F. Kennedy 22. november 1963.

Liv og virke
------------

Han vokste opp på landsbygda i Texas. Han tjenestegjorde på USS «Whitney» i USAs stillehavsflåte under den andre verdenskrig. Han var også om bord på skipet under angrepet på Pearl Harbor i 1941.

Han ble ansatt i Dallas-politiet i 1950 og ble etterforsker ved rans- og drapsavsnittet i 1956.

Leavelle ledet etterforskningen av drapet på politibetjent J.D. Tippit, som var ute på patrulje den 22. november 1963, og pågrep i den forbindelse Lee Harvey Oswald. Etter hvert ble Oswald også mistenkt for å ha vært den som skjøt og drepte president John F. Kennedy tidligere samme dag.

Da Oswald skulle eksorteres til fengsel 24. november, var det et stort presseoppbud i kjelleren på politihovedkvarteret i Dallas, der en pansret bil ventet. Leavelle hadde festet Oswald til seg med håndjern, og han hadde spøkt med at hvis noen skulle skyte Oswald, burde denne være en like god skytter som Oswald. «Nå er du melodramatisk. Ingen kommer til å skyte meg», svarte Oswald.

Frem fra menneskemengden steg Jack Ruby og skjøt Oswald i magen. Leavelle greide ikke å dekke ham. Ruby ble øyeblikkelig overmannet, mens Oswald døde av skadene. Ruby var kjent for politiet og hadde mafiaforbindelser. Leavelle forklarte for Warren-kommisjonen at han kjente til Ruby fra omkring 1951, da politiet mottok et anonymt tips om at Rubys nattklubb ville bli ranet.

Leavelle eskorterte også Ruby til fengselet. Ruby skal ha ønsket å ha på seg Leavelles dress og hatt, som allerede var kjent verden over fra pressebildene, som en avledning. Leavelle svarte at Ruby «ikke var verdt å drepe».

Jim Leavelle mente, som Warren-kommisjonen, at Oswald handlet alene da han drepte Kennedy. Leavelle kom til å holde foredrag og la seg intervjue om sin rolle i hendelsene i Dallas til han var godt over 90 år gammel. Han mottok også mange henvendelser fra publikum. Den berømte dressen og hatten er utstilt på museet som er innredet i det tidligere skoleboklageret i Dallas, som Oswald skjøt Kennedy fra.

Referanser
----------

1. 1 2   www.nytimes.com[Hentet fra Wikidata]
2. 1 2 3 4 5  Sneed, Larry A. (1998). «James R. Leavelle, Homocide Detective, Dallas Police Department». *No More Silence: An Oral History of the Assassination of President Kennedy* **(engelsk)**. Denton: University of North Texas Press. s. 386–419. ISBN 1-57441-148-9.
3. 1 2 3  Bischof, Greg (22. november 2013). «Former detective was escorting Oswald when he was shot, killed». *Texarkana Gazette*.
4. 1 2 3 4  Brokaw, Tom (7. desember 2006). «Pearl Harbor survivor witnesses history – twice». NBC News. Besøkt 10. august 2022.
5. 1 2 3 4 5 6  Blumenthal, Ralph (29. august 2019). «James R. Leavelle, Detective at Lee Harvey Oswald’s Side, Dies at 99». *The New York Times* **(engelsk)**. Besøkt 10. august 2022.
6. 1 2 3 4 5  Schudel, Matt (30. august 2019). «James Leavelle, Dallas detective handcuffed to history, dies at 99». *The Washington Post* **(engelsk)**. Besøkt 10. august 2022.
7. ↑  «Testimony of James R. Levelle». *Hearings Before the President's Commission on the Assassination of President John F. Kennedy* (PDF) **(engelsk)**. VII. Utgitt av Warren-kommisjonen. Washington, D.C.: United States Government Printing Office. s. 260–270.
8. ↑  Lestrud, Howard (26. november 2003). «That day in Dallas follows cop». *Forest Lake Times*. Arkivert fra originalen 18. juni 2009. Besøkt 22. desember 2009.
9. ↑  «Dallas detective had dates with history». *Hammond Star* **(engelsk)**. 20. november 2020. Besøkt 10. august 2022.

|  |  |
| --- | --- |
| Oppslagsverk/autoritetsdata | Geni
 |